Saudiya Arabistoni shia ulamoni qatl etdi
Nimr al-Nimr 2011-yilda Saudiya Arabistoni hukumatiga qarshi namoyishlarga boshchilik qilgan. Eron uning qatl etilganini qoralamoqda.
Shialar hukmron Eron hukumati al-Nimrning qatl etilishini qoralamoqda. "Al-Saud qirolligi bu jinoyat uchun javob beradi", - deydi Eron rasmiylari. Livandagi shialar yetakchisi shayx Abdul Amir Kabalan ham by qarorning oqibatlari haqida ogohlantirmoqda. Nimr al-Nimrning tarafdorlari deydiki, bu ulamo shialar huquqini himoya qilib, xalqni doimo tinch namoyishlarga undagan, zo'ravonlikka qarshi bo'lgan. Saudiya Arabistonida o'tgan yili turli ayblovlar bilan 150 dan ziyod odam qatl etilgan. Bu dunyodagi eng yuqori ko'rsatkichlardan. Saudiya Arabistoni Iroqdagi elchixonasini qayta ochdi. Bu qaror ekstremistlarga qarshi kurashda ikki mamlakat yaqinroq hamkorlik qilishiga yo'l ochadi, deydi rasmiylar. Riyod va Bag'dod 1990-yilda Saddam Husayn Quvaytga bostirib kirganidan so'ng diplomatik aloqani uzgan edi. O'tgan yili Saudiya Arabistoni delegatsiyasi Bag'dodda elchixonani qayta ishga tushirishga kelishib olgan. Fors ko'rfazi davlatlari Iroqning shia hukumati bilan munosabatlarni yaxshilayotgani ko'zga tashlanadi. Ayrim tahlilchilar nazarida, "Islomiy davlat" ekstremistlar to'dasiga qarshi birgalikda kurashish shuni talab qiladi.